የአዲስ አበባ መንገዶች ባለሥልጣን በአምስት ዲስትሪክቶች ሊከፋፈል ነው
የአዲስ አበባ ከተማ መንገዶች ባለሥልጣን አዲስ አበባን በአምስት ዞኖች በመከፋፈል፣ እያንዳንዱ ዞን በራሱ ዲስትሪክት እንዲመራ የሚያስችል አሠራር ሊዘረጋ መሆኑ ተገለጸ፡፡ከአዲስ አበባ ከተማ መንገዶች ባለሥልጣን የተገኘው መረጃ እንደሚያስረዳው፣ የከተማዋን የመንገድ ልማት በተለይም የመንገድ ጥገና ሥራውን በዲስትሪክት ከፋፍሎ ለማከናወን ባለሥልጣኑ በአምስት ዲስትሪክቶች እንዲዋቀር ይደረጋል፡፡አዲስ አበባን በአምስት ዞኖች በመከፋፈል እያንዳንዱ ዲስትሪክት ራሱን ችሎ እንዲሠራ ለማድረግ የሚያስችለው የአደረጃጀት ጥናት ተጠናቆ የባለሥልጣኑ የቦርድ ውሳኔ  ብቻ እየጠበቀ ነው ተብሏል፡፡እንዲህ ዓይነቱን አወቃቀር የኢትዮጵያ መንገዶች ባለሥልጣን እየሠራበት እንደሆነ የሚጠቁመው የባለሥልጣኑ መረጃ፣ እያንዳንዱ ዲስትሪክት በሥሩ ባሉ ክፍላተ ከተሞች ውስጥ የመንገድ ጥገና ሥራዎችን ያከናውናል ይላል፡፡ በዲስትሪክቶች ውስጥ ያለው የመንገድ ሽፋንና የጥገና ሥራዎች ሥሌት ከተሠራ በኋላ በጀት ይመደብላቸዋል ተብሏል፡፡ይህ አሠራር በተለይ የመንገድ ጥገናዎችን በአግባቡ ለማከናወን ያስችላል የተባለ ሲሆን፣ መዋቅሩ በቦርዱ እንደፀደቀ ወዲያው ተግባራዊ እንደሚደረግ ታውቋል፡፡የመንገድ ጥገና ሥራዎችን በፍጥነት ለማከናወን እንዲያስችልም ዲስትሪክቶቹ ልምድ ባላቸው ባለሙያዎች እንዲመሩ፣ የአዳዲስ ሠራተኞች ቅጥርና ምደባ  እንደሚደረግም የተገኘው መረጃ ያስረዳል፡፡የመንገድ ግንባታዎች በዋና መሥሪያ ቤቱ ሥር የሚከናወኑ ሲሆን፣ ዲስትሪክቶቹ ግን በባለሥልጣኑ ሥር ሆነው ራሳቸውን ችለው የጥገና ሥራ ያከናውናሉ፡፡ 